দেবদেবী হোক বা পৌরাণিক চরিত্র, সমগ্র ভারতীয় উপমহাদেশে সবচেয়ে বর্ণময় এবং সবচেয়ে জনপ্রিয় যদি কেউ থাকেন, তিনি শ্রীকৃষ্ণ। তাঁর দর্শন এবং লীলা শুধু তো আর প্রাচ্যে সীমাবদ্ধ নয়, পাশ্চাত্য সভ্যতাও বহু ক্ষেত্রে প্রভাবিত হয়েছে ‘শ্রীমদ্ভাগবতগীতা’-র বাণী অথবা কৃষ্ণলীলার আধ্যাত্মিক ব্যাখ্যায়। তাই যুগ যুগ ধরে কৃষ্ণপ্রেমে মগ্ন মানুষ চেয়েছেন যে তিনি ফিরে আসুন নতুন রূপে, নতুন অবতারে। বাংলা টেলিভিশনে শ্রীকৃষ্ণের জন্ম, তাঁর লীলা ও জীবনচরিত নিয়ে একাধিক ধারাবাহিক এসেছে কিন্তু কলিযুগে শ্রীকৃষ্ণের অবতার-রূপী একটি চরিত্র নিয়ে এই প্রথম আসছে কোনও ডেইলি সোপ। 

এই বিষয়ে অন্যান্য খবর

‘সেহমত’ হল ‘পদ্মা’, বাংলা টেলিপর্দায় এবার ‘স্পাই থ্রিলার’ ধারাবাহিক
কী ভাবে গড়ে উঠল আজকের ‘মহাতীর্থ কালীঘাট’, সেই গল্প আসছে পর্দায়


‘ব্লুজ’ প্রযোজিত এই ধারাবাহিক ‘কেশব’ দেখা যাবে সান বাংলা চ্যানেলে ৩ ফেব্রুয়ারি থেকে প্রতিদিন রাত সাড়ে আটটার স্লটে। ইতিমধ্যেই ধারাবাহিকের প্রোমো সাড়া ফেলে দিয়েছে। এই ধারাবাহিকে যে সুপারহিরো অ্যাকশন সিকোয়েন্স থাকবে বেশ কিছু, তারই ইঙ্গিত মিলেছে প্রোমো-তে। পাশাপাশি এই ধারাবাহিকের প্রোমো উসকে দিয়েছে মিলেনিয়াম জেনারেশনের টেলিবিনোদনের একটি মধুর স্মৃতি। 

২০১০ সালে ‘কার্টুন নেটওয়র্ক’-এ শুরু হয় কার্টুন সিরিজ ‘রোল নাম্বার ২১’। শ্রীকৃষ্ণের অবতার কৃশ এবং কংসের অবতার, মথুরার একটি বোর্ডিং স্কুলের হেডমাস্টারকে ঘিরেই জমজমাট গল্প। কৃশ সেখানে নেহাতই রোগা-পাতলা একটি ছেলে, যাকে দেখে বোঝা যায় না যে সে অমন আখাম্বা চেহারার হেডমাস্টারের সঙ্গে পাঙ্গা নিতে পারে। এক ঝটকায় দেখে নিতে পারেন ওই কার্টুন সিরিজের টাইটেল ভিডিও— 

অথচ সেই হেডমাস্টার-রূপী কংস যখনই কৃশ এবং তার বন্ধুবান্ধবদের জীবন নিয়ে ছিনিমিনি খেলতে যায়, তখনই কিন্তু তার মধ্যে ভর করেন শ্রীকৃষ্ণের মহিমা এবং শেষমেশ দুষ্টের দমন ও শিষ্টের পালন হয়। ওই বোর্ডিং স্কুলে কৃশের রোল নাম্বার হল ২১। প্রতিদিন রোলকল করতে গিয়ে কংস-রূপী হেডমাস্টার ভাবে যে, গতকাল রাতে নিশ্চয়ই অপদস্থ হয়েছে কৃশ, আজ আর ক্লাস করতে পারবে না। তত বারই রোলকলের সময় দুষ্টু হাসি হেসে সে বলে ‘প্রেজেন্ট প্লিজ’। 

ছবি: ‘কেশব’-এর প্রোমো থেকে
বাংলা ধারাবাহিক ‘কেশব’-এর গল্পটা অবিকল এই সিরিজের মতো নয় অবশ্যই। কিন্তু যাঁরা একবার এই কার্টুন সিরিজটি দেখেছেন, ‘কেশব’ দেখতে বসে সেই সিরিজটির কথা মনে পড়বেই। তা ছাড়া এই বাংলা ধারাবাহিকে শ্রীকৃষ্ণ ছাড়াও মাঝে মধ্যেই এসে পড়বে ‘মহাভারত’-এর অন্যান্য গুরুত্বপূর্ণ চরিত্রগুলি, এমনটাই শোনা গিয়েছে টেলিপাড়ায়। অর্থাৎ পঞ্চপাণ্ডব, দ্রৌপদী এবং সম্ভবত দুর্যোধনেরও স্পেশাল অ্যাপিয়ারেন্স থাকবে। 
মুখ্য চরিত্রে দেখা যাবে শিশু অভিনেতা অভিরূপ কর্মকারকে এবং শ্রীকৃষ্ণের ভূমিকায় থাকছেন আকাশ তিওয়ারি। ধারাবাহিকের গল্প এবং সঙ্গীত পরিচালনা স্নেহাশিস চক্রবর্তীর। দেখে নিতে পারেন ধারাবাহিকের প্রোমো নীচের লিঙ্কে ক্লিক করে—